Firea: Încă trei persoane cu test pozitiv de coronavirus în București – fiul, nora și nepotul bărbatului internat la spitalul Gerota

Primarul Capitalei, Gabriela Firea, anunță că încă trei persoane au fost testate pozitiv de coronavirus în București, respectiv fiul, nora și nepotul bărbatului internat la spitalul „Dimitrie Gerota”.

„Inca 3 persoane cu test pozitiv de coronavirus in Bucuresti! Fiul, nora si nepotul domnului de 60 de ani, declarat aseara bolnav de COVID 19. Multa sanatate! Putere medicilor si asistentelor de la Spitalul Victor Babes. Ancheta epidemiologica a DSP, pentru persoanele cu care au intrat in contact, continua”, a scris Gabriela Firea pe pagina sa de Facebook.

Firea mai susține că se impun masuri sporite de dotare a spitalelor, Ambulantei, SMURD, DSP cu toata aparatura si tratamentele necesare, igiena, dezinfectie, evitarea locurilor aglomerate, inchiderea tuturor scolilor si gradinitelor pana dupa Paste, interzicerea evenimentelor culturale, sportive, de orice natura.

„Cooperare. Responsabilitate. Actiune”, încheie Firea.

Bărbatul cu coronavirus internat la Gerota este angajat la ADP Sector 4, unde a împărțit mărțișoare de 1 martie. În prezent se desfășoară o anchetă epidemiologică, iar 120 de angajați au fost trimiși acasă să se izoleze timp de 15 zile, potrivit unor surse din administrația locală citate de Agerpres. Detalii aici

Grupul de Comunicare Strategică informa luni că pacientul de la Spitalul de Urgenţă „Dimitrie Gerota” din Bucureşti depistat ca fiind pozitiv la virusul COVID-19 prezintă o stare generală stabilă.

„Bărbatul a fost internat în data de 5 martie, având o simptomatologie total diferită faţă de definiţia de caz pentru pacienţii infectaţi cu noul coronavirus. La câteva zile după internare, pacientul a dezvoltat o simptomatologie pulmonară foarte agresivă, fapt ce i-a determinat pe medicii care îl aveau în observaţie să solicite efectuarea testului pentru COVID-19. Bărbatul este ofiţer în rezervă al MAI, are 60 de ani şi prezintă o stare generală stabilă. Pacientul afirmă că nu a călătorit recent în niciun stat din zonele considerate de risc maxim”, preciza Grupul de Comunicare Strategică.

În cazul său, autoritățile nu au furnizat informații legate de sursa infectării, fiind primul caz din România cu această particularitate. În cazul celorlalți 16 bolnavi, autoritățile știu fie sursa directă a infecției (contact cu alt bolnav), fie faptul că au venit recent din Italia.

Sursa Foto: Inquam Photos/ Autor: Octav Ganea